**Nu**

*Eleodor Dinu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

măreției cu priviri de vulpe

mă supun.

Sunt liber să mă las slujit

de bezna sentimentală

din ludice călătorii.

Voi fi curând monah distins

cu stema vremelniciei

de înduioșata-mi umbră

făcând metanii prin uitare.

Nevrednic sunt

de lăcomita miere

a căilor din veac,

înșelătoare.

Mă las îngenuncheat

pe sâmburi

de rod putregăios la care

săbii călite-n sânge orb

de zbateri dezgustate

se asmut.

Pe creștetul despotic

al părăginirii,

cununi de spaime

încurajatoare...

În bezna smerită

care-mi luminează drumul

aud benchetuind prăpăstii.